CELEX: 32020D2031
Language: mt
Date: 2020-12-10 00:00:00
Title: Id-Deċiżjoni tal-Kunsill (PESK) 2020/2031 tal-10 ta’ Diċembru 2020 li temenda d-Deċiżjoni 2012/389/PESK dwar il-Missjoni tal-Unjoni Ewropea dwar il-Bini tal-Kapaċità fis-Somalja (EUCAP Somalia)

11.12.2020   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 419/26
               
            
         ID-DEĊIŻJONI TAL-KUNSILL (PESK) 2020/2031
         tal-10 ta’ Diċembru 2020
         li temenda d-Deċiżjoni 2012/389/PESK dwar il-Missjoni tal-Unjoni Ewropea dwar il-Bini tal-Kapaċità fis-Somalja (EUCAP Somalia)
         IL-KUNSILL TAL-UNJONI EWROPEA,
         Wara li kkunsidra t-Trattat dwar l-Unjoni Ewropea, u b’mod partikolari l-Artikoli 42(4) u 43(2) tiegħu,
         Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà,
         Billi:
         
                     (1)
                  
                  
                     Fis-16 ta’ Lulju 2012 il-Kunsill adotta d-Deċiżjoni 2012/389/PESK (1) dwar il-Missjoni tal-Unjoni Ewropea dwar il-Bini tal-Kapaċità Marittima Reġjonali fil-Qarn tal-Afrika (EUCAP NESTOR).
                  
               
                     (2)
                  
                  
                     Fit-12 ta’ Diċembru 2016 il-Kunsill adotta d-Deċiżjoni (PESK) 2016/2240 (2), li emendat il-mandat tal-Missjoni biex tiġi ffukata fuq il-bini tal-kapaċità fis-Somalja u biddlet l-isem tal-Missjoni għal EUCAP Somalia.
                  
               
                     (3)
                  
                  
                     Fl-10 ta’ Diċembru 2018 il-Kunsill adotta d-Deċiżjoni (PESK) 2018/1942 (3), li temenda d-Deċiżjoni tal-Kunsill 2012/389/PESK biex EUCAP Somalia tiġi estiża u tingħata ammont ta’ referenza finanzjarja għall-perijodu sal-31 ta’ Diċembru 2020. Dan l-ammont ta’ referenza finanzjarja ġie miżjud bid-Deċiżjoni (PESK) 2020/663 (4).
                  
               
                     (4)
                  
                  
                     Fil-kuntest tar-Rieżami Strateġiku Olistiku u koordinat tal-involviment tal-PSDK fis-Somalja u fil-Qarn tal-Afrika, il-Kumitat Politiku u ta’ Sigurtà qabel li jestendi l-EUCAP Somalia sal-31 ta’ Diċembru 2022 u li jemenda l-mandat tagħha.
                  
               
                     (5)
                  
                  
                     Jenħtieġ li d-Deċiżjoni 2012/389/PESK tiġi emendata skont dan,
                  
               ADOTTA DIN ID-DEĊIŻJONI:
         
            Artikolu 1
            Id-Deċiżjoni 2012/389/PESK hija emendata kif ġej:
            
                        (1)
                     
                     
                        l-Artikoli 2 u 3 huma sostitwiti b’dan li ġej:
                        
                           “Artikolu 2
                           Dikjarazzjoni tal-Missjoni
                           
                              1.   L-EUCAP Somalja għandha tassisti lis-Somalja fit-tisħiħ tal-kapaċità tas-sigurtà marittima tagħha sabiex din tkun tista’ tinforza b’mod aktar effettiv il-liġi marittima.
                           
                           
                              2.   Barra minn hekk, l-EUCAP Somalia għandha tassisti lis-Somalja fit-tisħiħ tal-kapaċità tal-pulizija tagħha sabiex tappoġġa l-implimentazzjoni tal-Pjan ta’ Tranżizzjoni Somalu għat-trasferiment tar-responsabbiltajiet ta’ sigurtà lill-awtoritajiet Somali.
                           
                        
                        
                           Artikolu 3
                           Objettivi u Kompiti
                           
                              1.   Sabiex titwettaq id-Dikjarazzjoni tal-Missjoni kif tinsab fl-Artikolu 2, l-EUCAP Somalja għandha:
                              
                                          (a)
                                       
                                       
                                          issaħħaħ il-kapaċità Somala ta’ infurzar tal-liġi marittima ċivili sabiex hija teżerċita governanza marittima effettiva tal-kosta, tal-ilmijiet interni, tal-baħar territorjali u taż-żona ekonomika esklużiva tagħha;
                                       
                                    
                                          (b)
                                       
                                       
                                          tirrinforza l-kapaċità Somala biex twettaq spezzjonijiet tas-sajd u infurzar, tiżgura l-funzjoni ta’ tiftix u salvataġġ fuq il-baħar, tiġġieled il-kuntrabandu, tiġġieled il-piraterija u tagħmel għassa taż-żona kostali mill-art u mill-baħar;
                                       
                                    
                                          (c)
                                       
                                       
                                          issaħħaħ il-kapaċità tal-Ministeru tas-Sigurtà Interna u tas-servizzi tal-pulizija Somala biex jimplimentaw il-Pjan ta’ Tranżizzjoni Somalu għat-trasferiment tar-responsabbiltajiet ta’ sigurtà lill-awtoritajiet Somali.
                                       
                                    
                           
                              2.   Biex tikseb dawn l-objettivi, l-EUCAP Somalia għandha tappoġġa lill-awtoritajiet Somali fl-iżvilupp tal-leġiżlazzjoni meħtieġa u fl-istabbiliment ta’ awtoritajiet ġudizzjarji billi:
                              
                                          (a)
                                       
                                       
                                          tipprovdi l-mentoraġġ, il-konsulenza, it-taħriġ u t-tagħmir meħtieġa għall-entitajiet Somali tal-infurzar tal-liġi marittima ċivili;
                                       
                                    
                                          (b)
                                       
                                       
                                          tipprovdi pariri u mentoraġġ, kif fattibbli, dwar il-politika, il-kmand, il-kontroll u l-koordinazzjoni, kif ukoll tipprovdi sostenn u tagħmir għall-proġetti, lill-Ministeru għas-Sigurtà Interna u s-servizzi tal-pulizija Somala b’appoġġ għal inizjattivi mill-Unjoni u s-sħab internazzjonali.
                                       
                                    
                           
                              3.   Biex tikseb dawn l-objettivi, l-EUCAP Somalia għandha topera skont il-linji ta’ operat u l-kompiti stipulati fid-dokumenti ta’ ppjanar operazzjonali approvati mill-Kunsill.
                           
                           
                              4.   L-EUCAP Somalja ma għandha twettaq l-ebda funzjoni eżekuttiva.”;
                           
                        
                     
                  
                        (2)
                     
                     
                        fl-Artikolu 13(1), jiżdied is-subparagrafu li ġej:
                        “L-ammont ta’ referenza finanzjarja maħsub biex ikopri n-nefqa relatata mal-EUCAP Somalia għall-perijodu mill-1 ta’ Jannar 2021 sal-31 ta’ Diċembru 2022 għandu jkun ta’ EUR 87 780 000.”;
                     
                  
                        (3)
                     
                     
                        fl-Artikolu 14, il-paragrafi 4 u 5 huma sostitwiti b’dan li ġej:
                        
                           “4.   Il-Kap tal-Missjoni għandu jikkoopera mal-atturi internazzjonali l-oħra fir-reġjun, b’mod partikolari l-Uffiċċju Politiku tan-Nazzjonijiet Uniti (NU) għas-Somalja, l-Uffiċċju tan-NU kontra d-Droga u l-Kriminalità, il-Programm ta’ Żvilupp tan-NU, INTERPOL u l-Organizzazzjoni Marittima Internazzjonali.
                        
                        
                           5.   Il-Kap tal-Missjoni għandu jikkoordina mill-qrib ma’ Atalanta, il-missjoni militari tal-Unjoni Ewropea sabiex tikkontribwixxi għat-taħriġ tal-forzi tas-sigurtà Somali (EUTM Somalia) u l-programmi ta’ assistenza rilevanti tal-Unjoni.”;
                        
                     
                  
                        (4)
                     
                     
                        fl-Artikolu 16, l-aħħar sentenza hija sostitwita b’dan li ġej:
                        “Għandha tapplika sal-31 ta’ Diċembru 2022.”.
                     
                  
         
            Artikolu 2
            Din id-Deċiżjoni għandha tidħol fis-seħħ fid-data tal-adozzjoni tagħha.
         
         
            Magħmul fi Brussell, l-10 ta’ Diċembru 2020.
            
               
                  Għall-Kunsill
               
               
                  Il-President
               
               M. ROTH
            
         
         
            (1)  Id-Deċiżjoni tal-Kunsill 2012/389/PESK tas-16 ta’ Lulju 2012 dwar il-Missjoni tal-Unjoni Ewropea dwar il-Bini tal-Kapaċità fis-Somalja (EUCAP Somalia) (ĠU L 187, 17.7.2012, p. 40).
         
            (2)  Id-Deċiżjoni tal-Kunsill (PESK) 2016/2240 tat-12 ta’ Diċembru 2016 li temenda d-Deċiżjoni 2012/389/PESK dwar il-Missjoni tal-Unjoni Ewropea dwar il-Bini tal-Kapaċità Marittima Reġjonali fil-Qarn tal-Afrika (EUCAP NESTOR) (ĠU L 337, 13.12.2016, p. 18).
         
            (3)  Id-Deċiżjoni tal-Kunsill (PESK) 2018/1942 tal-10 ta’ Diċembru 2018 li testendi u temenda d-Deċiżjoni 2012/389/PESK dwar il-Missjoni tal-Unjoni Ewropea ta’ Bini tal-Kapaċità fis-Somalja (EUCAP Somalia) (ĠU L 314, 11.12.2018, p. 56).
         
            (4)  Id-Deċiżjoni tal-Kunsill (PESK) 2020/663 tat-18 ta’ Mejju 2020 li temenda d-Deċiżjoni 2012/389/PESK dwar il-Missjoni tal-Unjoni Ewropea ta’ Bini tal-Kapaċità fis-Somalja (EUCAP Somalia) (ĠU L 157, 19.5.2020, p. 1).